b'\n_START_ARTICLE_\nForsvar (fotball)\n_START_PARAGRAPH_\nEn forsvarer eller forsvarsspiller i fotball er de utespillerne p\xc3\xa5 et lag som i utgangspunktet er i den bakre forsvarlinjen i spillesystemet i laget og har hovedsakelig som oppgave \xc3\xa5 forsvare sitt eget m\xc3\xa5l ved \xc3\xa5 avverge angrepene til motstanderne. I eldre tider hadde forsvarerne nesten utelukkende fokus p\xc3\xa5 forsvarspillet, mens de i moderne fotball ogs\xc3\xa5 blir benyttet i angrepspillet._NEWLINE_Tallet p\xc3\xa5 forsvarsspillere p\xc3\xa5 et lag er normalt tre, fire eller fem etter hvilket spillesystem som blir benyttet og de blir tradisjonelt inndelt i tre typer: midtstopper, libero og back\n_START_SECTION_\nMidtstopper\n_START_PARAGRAPH_\nMidtstopper , eller midtforsvarer (p\xc3\xa5 engelsk centre-half eller central defender), h\xc3\xb8rer i utgangspunktet til i midten av den bakre forsvarrekken til laget. Hovedform\xc3\xa5let for en midtstopper er \xc3\xa5 hindre spillerne til motstanderne, og fremfor alt de sentrale angriperne til motstanderlaget, fra \xc3\xa5 gj\xc3\xb8re m\xc3\xa5l og starte angrepspillet til laget fra egen banehalvdel._NEWLINE_I de fleste moderne spillesystem benytter en to og av og til tre midtstoppere.\n_START_SECTION_\nLibero\n_START_PARAGRAPH_\nEn libero  (p\xc3\xa5 engelsk sweeper) er en forsvarspiller som ikke har markeringsoppdrag og isteden er fri (liber) til \xc3\xa5 hjelpe laget hvor det trengs. Liberoen har normalt sett utgangspunkt i midten av forsvarlinjen. Noen lag benytter liberoen utelukkende som defensiv spiller, mens liberoen i andre lag kan v\xc3\xa6re med frem p\xc3\xa5 banen og delta i angrepet._NEWLINE_I senere \xc3\xa5r har det blitt noks\xc3\xa5 uvanlig \xc3\xa5 bruke libero og dette henger sammen med at f\xc3\xa6rre lag spiller mann-mann-markering og isteden spiller et soneforsvar. Dette har gjort liberoen delvis overfl\xc3\xb8dig.\n_START_SECTION_\nSideback\n_START_PARAGRAPH_\nSidebackene (p\xc3\xa5 engelsk full-back eller wing-back) er de forsvarerne som har utgangspunkt p\xc3\xa5 kantene, p\xc3\xa5 hver side av midtstopperne.[3] Normalt sett blir det benyttet en sideback p\xc3\xa5 hver kant, og de blir da kalt h\xc3\xb8yreback og venstreback._NEWLINE_Sidebackene har som regel i oppgave \xc3\xa5 hindre kantspillerne til motstanderne fra \xc3\xa5 ta seg forbi forsvarlinjen p\xc3\xa5 kantene og angripe m\xc3\xa5let eller skape m\xc3\xa5lsjanser i form av pasninger eller innlegg, mot m\xc3\xa5let. I moderne fotball har sidebackene f\xc3\xa5tt stadig st\xc3\xb8rre offensivt ansvar. De skal gi laget bredde i angrepspillet og selv kunne ta seg forbi forsvarerne til motstanderne for \xc3\xa5 sl\xc3\xa5 innlegg mot m\xc3\xa5let til motstanderlaget._NEWLINE_I spillesystem som benytter seg av tre midtstoppere, f\xc3\xa5r sidebackene oftest en posisjon h\xc3\xb8yere i banen, noen ganger i h\xc3\xb8yde med midtbanen. De har da ansvar for \xc3\xa5 passe kantspillet b\xc3\xa5de offensivt og defensivt.'